b'\n_START_ARTICLE_\nS\xc3\xa9bastien Squillaci\n_START_SECTION_\nMonaco\n_START_PARAGRAPH_\nSquillaci je svojo kariero pri\xc4\x8del v lokalnem klubu Sporting Toulon in jo nadaljeval v mona\xc5\xa1kem prvoliga\xc5\xa1u AS Monaco. Potem ko se pri Monacu ni uspel ustaliti v prvi enajsterici, se ga je trener Claude Puel odlo\xc4\x8dil posoditi korzi\xc5\xa1kemu drugoliga\xc5\xa1u AC Ajaccio. Pri Ajacciu je Squillaci zablestel in postal eden najvidnej\xc5\xa1ih posameznikov v mo\xc5\xa1tvu._NEWLINE_Po Puelovem odhodu je na trenersko mesto Monaca sedel Didier Deschamps in Squillaci se je leta 2002 vrnil v mona\xc5\xa1ki klub. V svoji prvi polni igralski sezoni v kne\xc5\xbeevini se je uveljavil kot prvi centralni branilec, z mo\xc5\xa1tvom pa se je uvrstil na drugo mesto v francoskem prvenstvu in ob tem \xc5\xa1e slavil v francoskem pokalu (Coupe de la Ligue). Drugo mesto v prvenstvu je Monacu prineslo tudi mesto v Ligi prvakov, v kateri se je ekipa iz kne\xc5\xbeevina prebila vse do finala, v katerem so morali z 0-3 premo\xc4\x8d priznati FC Portu. Squillaci je bil klju\xc4\x8dni mo\xc5\xbe predvsem v \xc4\x8detrtfinalu, ko je dosegel zlata vreden gol v gosteh pri Real Madridu. Monaco je tedaj resda izgubil z 2-4, a je nato povratno tekmo dobil s 3-1 in se zaradi pravilo gola v gosteh uvrstil v polfinale. Tam so nato izlo\xc4\x8dili \xc5\xa1e londonski Chelsea.\n_START_SECTION_\nLyon\n_START_PARAGRAPH_\nPo odhodu Deschampsa in samo 10. mestu v prvenstvu (Monaco je tako podrl desetletno tradicijo uvr\xc5\xa1\xc4\x8danja v evropske pokale) je Squillaci zapustil Monaco. Mediji so ga povezovali z razli\xc4\x8dnimi klubi, naposled je podpisal \xc5\xa1tiriletno pogodbo s konkurentom Monaca za francoski naslov, klubom Olympique Lyonnais iz Lyona. Iz Lyona v Monaco je kot kompenzacija za Squillacija potoval Sylvain Monsoreau. _NEWLINE_V majici Lyona je Squillaci debitiral \xc5\xbee v uvodnem kolu francoskega prvenstva 2006/07 in se hitro ustalil v branilskem paru z Brazilcem Crisom. Lyon je povsem dominiral francosko prvenstvo v tisti sezono in prvega tekmeca za sabo pustil za kar 17 to\xc4\x8dk.\n_START_SECTION_\nSevilla\n_START_PARAGRAPH_\n15. julija 2008 je medije obkro\xc5\xbeila novica o Squillacijevi selitvi v \xc5\xa0panijo k Sevilli. Od\xc5\xa1kodnina zanj naj bi zna\xc5\xa1ala 5 milijonov funtov (ok. 6 milijonov evrov).  Squillaci je privolil v triletno sodelovanje.\n_START_SECTION_\nArsenal\n_START_PARAGRAPH_\n19. avgusta 2010 je vodstvo Seville preko svoje spletne strani potrdilo, da je Arsenal posredoval ponudbo za Squillacija. Slednji je o mo\xc5\xbenosti prestopa v londonskega velikana izjavil:\xc2\xa0\xc2\xbbSelitev v tako velik klub, kot je Arsenal, bi zame pomenila korak naprej.\xc2\xab\xc2\xa0 22. avgusta je nato Sevilla oznanila, da je ponudbo Arsenala sprejela in da je Squillaci tik pred odhodom v Anglijo, od katerega ga je lo\xc4\x8dil le \xc5\xa1e zdravni\xc5\xa1ki pregled.  Squillaci je celo povedal, da je ponudbo s strani Ars\xc3\xa8na Wengerja\xc2\xa0\xc2\xbbnemogo\xc4\x8de odkloniti.\xc2\xab\xc2\xa0 Wenger je prihod rojaka v klub potrdil 26. avgusta 2010. Od\xc5\xa1kodnina Sevilli naj bi zna\xc5\xa1ala 4 milijone evrov.  Squillaci je v dresu topni\xc4\x8darjev debitiral 11. septembra 2010, na prvenstveni tekmi na stadionu Emirates proti Bolton Wanderersom.\n_START_SECTION_\nReprezentan\xc4\x8dna kariera\n_START_PARAGRAPH_\nSquillaci je od leta 2004 redno \xc4\x8dlan francoske reprezentance, debitiral je na prijateljski tekmi proti izbrani vrsti Bosne in Hercegovine. Doslej je v dresu galskih petelinov zbral 20 nastopov.'